
Text rozhodnutia
Súd: Krajský súd Banská Bystrica Spisová značka: 26Sd/39/2012 Identifikačné číslo súdneho spisu: 6012200176 Dátum vydania rozhodnutia: 20. 09. 2012 Meno a priezvisko sudcu, VSÚ: Mgr. Ivana Datlová ECLI: ECLI:SK:KSBB:2012:6012200176.1 ROZSUDOK V MENE SLOVENSKEJ REPUBLIKY Krajský súd v Banskej Bystrici samosudkyňou Mgr. Ivanou Datlovou v právnej veci navrhovateľky W. K., nar. XX. V. XXXX, trvale bytom: W. XXXX/XX, XXX XX Z., proti odporkyni Sociálnej poisťovni - ústredie, so sídlom Ul. 29. augusta č. 8, Bratislava o preskúmanie zákonnosti postupu a rozhodnutia odporkyne č. 565 103 6985 z 8. decembra 2011 o zvýšení invalidného dôchodku takto r o z h o d o l : Rozhodnutie odporkyne č. 565 103 6985 z 8. decembra 2011 p o t v r d z u j e. Navrhovateľke náhradu trov konania nepriznáva. o d ô v o d n e n i e : Napadnutým rozhodnutím odporkyňa podľa § 82 zákona č.461/2003 Z.z. o sociálnom poistení v znení neskorších predpisov (ďalej len ako „ZSP“) v spojení s opatrením Ministerstva práce, sociálnych vecí a rodiny Slovenskej republiky č. 344/2011 Z.z., ktorým sa ustanovuje percento zvýšenia dôchodkovej dávky v roku 2012 (ďalej len v príslušných častiach ako „Opatrenie“), zvýšila s počiatkom od 01.01.2012 sumu invalidného dôchodku dovtedy vyplácaného navrhovateľke na sumu 291,-Eur mesačne (konkrétne sa jednalo o zvýšenie vo výške 3,3% mesačnej sumy dôchodku, čo predstavuje 9,30-Eur mesačne). Navrhovateľka voči rozhodnutiu odporkyne podala v zákonnej lehote odvolanie, v ktorom poukázala na to, že u nej sa jedná o plný invalidný dôchodok s poklesom pracovnej schopnosti o 75% oproti zdravej osobe a súčasne na jeho veľmi nízku výšku vzhľadom na odpracované roky a príjmy za posudzované obdobie. Odporkyňa vo vyjadrení k odvolaniu navrhovateľky uviedla, že jej námietky uvedené v odvolaní sú neopodstatnené a nie je im možné vyhovieť. Kritériom pre zákonné zvýšenie dôchodkovej dávky podľa § 82 ZSP je percento zvýšenia určené opatrením Ministerstva práce, sociálnych vecí a rodiny Slovenskej republiky. Od 01.01.2012 bolo percento zvýšenia ustanovené Opatrením, o 3,3% mesačnej sumy dôchodku. Ku dňu zvýšenia invalidného dôchodku bol navrhovateľke vyplácaný invalidný dôchodok 291,-Eur mesačne. Invalidný dôchodok bol zvýšený o 3,3% mesačnej sumy dôchodku, t.j. o 9,30-Eur mesačne na sumu 291,-Eur mesačne. Navrhovateľka vo svojom podaní doručenom krajskému súdu uviedla, že nesúhlasí s vyššie uvedeným vyjadrením odporkyne. Na pojednávaní pred krajským súdom odporkyňa žiadala napadnuté rozhodnutie potvrdiť ako zákonné a vecne správne. Navrhovateľka sa na pojednávanie nedostavila. Krajský súd vypočul odporkyňu, vec prejednal v neprítomnosti navrhovateľky, oboznámil sa s obsahom dávkového spisu odporkyne najmä s rozhodnutím o priznaní čiastočného invalidného dôchodku a invalidného dôchodku, s rozhodnutiami o priebežnej valorizácii dôchodkovej dávky navrhovateľky ako aj s ostatným relevantným obsahom spisu a po preskúmaní napadnutého rozhodnutia odporkyne v súlade s § 250l ods.1 O.s.p. ho podľa § 250q ods.2 O.s.p. potvrdil, pretože bolo vydané v súlade so zákonom. Podľa § 82 ods.1, ods.2, ods.3 ZSP, dôchodkové dávky vyplácané k 1. januáru príslušného kalendárneho roka a dôchodkové dávky priznané od 1. januára do 31. decembra príslušného kalendárneho roka sa zvyšujú v závislosti od priemerného medziročného rastu spotrebiteľských cien a od medziročného rastu priemernej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku. Príslušný kalendárny rok je rok, v ktorom sa zvýšenie dôchodkových dávok vykonáva, ak tento zákon neustanovuje inak (ods.1). Dôchodkové dávky sa zvyšujú od 1. januára príslušného kalendárneho roka o percento určené ako súčet jednej polovice percenta medziročného rastu spotrebiteľských cien a jednej polovice percenta medziročného rastu priemernej mzdy v hospodárstve Slovenskej republiky zistených podľa odseku 1. Percento zvýšenia dôchodkovej dávky sa ustanoví opatrením, ktoré vydá ministerstvo podľa údajov štatistického úradu a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku. Dôchodkové dávky, ktoré sú priznané od 1. januára do 31. decembra príslušného kalendárneho roka, sa zvyšujú odo dňa ich priznania (ods.2). Na zvýšenie dôchodkovej dávky je rozhodujúca mesačná suma dôchodkovej dávky vyplácaná ku dňu, od ktorého sa zvyšuje (ods.3). Podľa § 1 Opatrenia Ministerstva práce, sociálnych vecí a rodiny Slovenskej republiky č.344/2011 Z.z. z 13.10.2011, ktorým sa ustanovuje percento zvýšenia dôchodkovej dávky v roku 2012, dôchodkové dávky v roku 2012 sa zvyšujú o 3,3%. Po preskúmaní veci krajský súd zistil, že navrhovateľke bol priznaný invalidný dôchodok od 20.04.2006 v sume 6394,-Sk (212,24-Eur) mesačne, ktorý bol každoročne v súlade s príslušnými opatreniami Ministerstva práce, sociálnych vecí a rodiny Slovenskej republiky ustanovujúcimi percento zvýšenia dôchodkových dávok zvýšený, s účinnosťou k 01.01.2009 na sumu 268,50-Eur mesačne. Opatrením Ministerstva práce, sociálnych vecí a rodiny Slovenskej republiky č.413/2009 Z.z. bolo v § 1 upravené, že dôchodkové dávky v roku 2010 sa zvyšujú o 3,05%; čo u navrhovateľky predstavovalo s účinnosťou od 01.01.2010 zvýšenie jej invalidného dôchodku 268,50-Eur o 8,19-Eur mesačne na sumu 276,69- Eur mesačne. Opatrením Ministerstva práce, sociálnych vecí a rodiny Slovenskej republiky č.404/2010 Z.z. bolo v § 1 upravené, že dôchodkové dávky v roku 2011 sa zvyšujú o 1,8%; čo u navrhovateľky predstavovalo s účinnosťou od 01.01.2011 zvýšenie jej invalidného dôchodku 276,69-Eur o 4,98- Eur mesačne na sumu 281,67-Eur mesačne. Opatrením Ministerstva práce, sociálnych vecí a rodiny Slovenskej republiky č.344/2011 Z.z. bolo v § 1 upravené, že dôchodkové dávky v roku 2012 sa zvyšujú o 3,3%; čo u navrhovateľky predstavovalo s účinnosťou od 01.01.2012 zvýšenie jej invalidného dôchodku 281,67-Eur o 9,30-Eur mesačne na sumu 290,97-Eur mesačne, po zaokrúhlení na celé eurocenty nahor vo výške 291,-Eur mesačne. Odporkyňa síce vo svojom vyjadrení k podanému opravnému prostriedku navrhovateľky uviedla nesprávne výšku navrhovateľke vyplácaného invalidného dôchodku ku dňu 01.01.2012, a to 291,-Eur mesačne (správna výška invalidného dôchodku vyplácaného navrhovateľke k uvedenému dátumu predstavovala 281,67-Eur mesačne), čo však nemá žiadny vplyv na posúdenie správnosti a zákonnosti napadnutého rozhodnutia odporkyne. Odporkyňa napadnutým rozhodnutím správne pristúpila k valorizácii invalidného dôchodku navrhovateľky a matematicky správne určila sumu jeho zvýšenia od 01.01.2012, preto krajský súd napadnuté rozhodnutie ako vecne správne potvrdil. Čo sa námietok navrhovateľky uvedených v odvolaní ohľadom výšky jej invalidného dôchodku vzhľadom na odpracované roky a príjmy za posudzované obdobie týka, túto skutočnosť nemohol krajský súd v tomto konaní preskúmavať, pretože jeho preskúmavacia činnosť je vymedzená predmetom napadnutého rozhodnutia. Preto mohol v tomto preskúmavacom konaní preskúmať len správnosť aplikácie opatrenia Ministerstva práce, sociálnych vecí a rodiny Slovenskej republiky č.344/2011 Z.z. a matematický prepočet zvýšenia invalidného dôchodku na základe tejto valorizácie. Výšku invalidného dôchodku vo vzťahu k odpracovaným rokom a dosiahnutým zárobkom v rozhodujúcom období skúmať nemohol, pretože tieto okolnosti boli zohľadnené a právne vyhodnotené v rozhodnutí o priznaní invalidného dôchodku, ktoré je právoplatné. O náhrade trov konania rozhodol krajský súd podľa § 250k ods.1 O.s.p. s použitím ustanovenia § 250l ods.2 O.s.p. a navrhovateľke náhradu trov konania nepriznal, pretože nemala v konaní úspech. Poučenie: Proti tomuto rozsudku je možné podať odvolanie v lehote 15 dní od jeho doručenia. Odvolanie sa podáva písomne, v dvoch vyhotoveniach prostredníctvom krajského súdu na Najvyšší súd SR. V odvolaní je potrebné popri všeobecných náležitostiach (§ 42 ods. 3 O. s. p. ) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

